Document ID: 31995R2635

KOMISSION ASETUS (EY) N:o 2635/95,
annettu 13 päivänä marraskuuta 1995,
tiettyjen Yhdistyneistä arabiemiirikunnista peräisin olevien tekstiilituotteiden tuonnin saattamisesta ennakkovalvonnan alaiseksi
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontimenettelyjen soveltamisalaan kuuluvien tiettyjen kolmansien maiden tekstiilituotteiden tuontiin sovellettavasta yhteisestä menettelystä 7 päivänä maaliskuuta 1994 annetun neuvoston asetuksen (EY) N:o 517/94 (1), sellaisena kuin se on viimeksi muutettuna asetuksella (EY) N:o 1325/95 (2), ja erityisesti sen 11 artiklan 1 kohdan yhdessä sen 25 artiklan 3 kohdan kanssa,
sekä katsoo, että
komissiolle on ilmeistä, että tiettyjen Yhdistyneistä arabiemiirikunnista peräisin olevien luokkiin 4 (T-paidat), 5 (pujopaidat), 6 (pitkät housut), 7 (paitapuserot), 8 (paidat), 9 (kudotut froteekankaat), 20 (vuodeliinavaatteet), 21 (anorakit), 26 (leningit), 157 (neulosvaatteet) ja 161 (vaatteet muuta kuin neulosta) kuuluvien tekstiilituotteiden tuonti yhteisöön saavutti hyvin korkean tason vuonna 1994 edellisvuosien nopean kasvun jälkeen, mikä on omiaan aiheuttamaan häiriötä kyseisten tuotteiden yhteisön markkinoilla ja uhkaa aiheuttaa haittaa samanlaisten tai suoraan kilpailevien tuotteiden tuotannolle yhteisössä; tuontitasot nousivat 200 prosentista 600 prosenttiin vuosina 1989-1994 ja saavuttivat jokaisessa tuoteluokassa paljon korkeampia tasoja kuin kynnykset, jotka johtivat neuvotteluihin määrällisistä rajoituksista useiden viejämaiden kanssa,
ottaen huomioon Yhdistyneiden arabiemiirikuntien arvioidun edellä mainittujen tekstiilituotteiden tuontantokyvyn ja mainittujen tuotteiden tuonnin nopean kasvamisen, on aloitettu tutkimus kyseisten tuotteiden alkuperän tarkistamiseksi; samanaikaisesti komissio vastaanotti neuvostolta 14 päivänä kesäkuuta 1994 neuvotteluohjeet tekstiilituotteiden kauppaa koskevan sopimuksen tekemiseksi Yhdistyneiden arabiemiirikuntien kanssa; tähän mennessä tätä sopimusta ei vieläkään voitu parafoida,
parhaillaan harjoitettavan tuonnin kehityksen seuraamiseksi ja yhteisön asianomaisen teollisuuden tilanteelle mahdollisten kielteisten seurausten havaitsemiseksi nopeasti on aiheellista saattaa kyseisten tuotteiden tuonti rajoitetuksi ajaksi yhteisön ennakkovalvonnan alaiseksi ja vahvistaa, että ennen näiden tuotteiden luovutusta vapaaseen liikkeeseen on esitettävä tuontiasiakirja sekä yleensä Yhdistyneiden arabiemiirikuntien toimivaltaisten viranomaisten antama alkuperätodistus, ja
komissio voi vahvistaa edellä tarkoitetut toimenpiteet asetuksen (EY) N:o 517/94 mukaisesti, kun ne ovat edellä mainitussa asetuksessa perustetun komitean lausunnon mukaisia; komitea, jonka käsiteltäväksi on saatettu ehdotus toteutettavista toimenpiteistä, ei ole antanut lausuntoa puheenjohtajansa asettamassa määräajassa; 5 päivänä lokakuuta 1995 neuvoston käsiteltäväksi on saatettu samanlainen ehdotus edellä mainitun asetuksen 25 artiklan 3 kohdan mukaisesti; neuvosto ei ole ratkaissut asiaa kuukauden aikana; komissio vahvistaa ehdotetut toimenpiteet neuvoston asetuksen (EY) N:o 517/94 25 artiklan 3 kohdan mukaisesti,
ON ANTANUT TÄMÄN ASETUKSEN:
1 artikla
Tämän asetuksen voimaantulopäivästä lähtien liitteessä I lueteltujen Yhdistyneistä arabiemiirikunnista peräisin olevien tekstiilituotteiden luovutus vapaaseen liikkeeseen saatetaan yhteisön ennakkovalvonnan alaiseksi.
2 artikla
1. Edellä 1 artiklassa mainittujen tuotteiden luovutus vapaaseen liikkeeseen edellyttää liitteessä II ilmoitettujen jäsenvaltioiden toimivaltaisten viranomaisten antaman tuontiasiakirjan esittämistä, ja ellei sitä ole, konossementin tai muun kuljetusasiakirjan esittämistä siitä, että tuotteet olivat tämän asetuksen voimaantulopäivänä matkalla yhteisöön, ja Yhdistyneiden arabiemiirikuntien toimivaltaisten viranomaisten antaman alkuperätodistuksen esittämistä.
2. Edellä 1 kohdassa tarkoitettu tuontiasiakirja annetaan ilman eri toimenpiteitä veloituksetta kaikille pyydetyille määrille enintään viiden työpäivän kuluessa sen jälkeen kun toimivaltainen kansallinen viranomainen on vastaanottanut mihin tahansa yhteisön alueella sijoittautuneen yhteisön tuojan ilmoituksen.
3. Tuontiasiakirja sekä tuojan ilmoitus on laadittava asetuksen (EY) N:o 517/94 liitteessä VII olevan mallin mukaiselle lomakkeelle. Tämä tuontiasiakirja on voimassa koko yhteisön tullialueella ja sitä voidaan käyttää kuuden kuukauden ajan sen antamispäivästä, niin kauan kuin asianomaisiin tuotteisiin sovellettava tuonninvapautusmenettely on voimassa.
4. Jäsenvaltioiden on ilmoitettava komissiolle vastaanottamiaan tuontilupapyyntöjä vastaavat määrät samoin kuin liitteessä lueteltujen, tämän asetuksen voimaantulosta vapaaseen liikkeeseen luovutettujen tuotteiden määrät ja loppusummat perustuen CIF-arvoon Euroopan yhteisön rajalla. Nämä ilmoitukset välitetään sähköisesti sitä mukaa kuin ne tulevat tähän tarkoitukseen perustettuun integroituun verkkoon.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 31 päivään joulukuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä marraskuuta 1995.

Labels: 18
3
1